་བར་བཤད། ། དེ་དག་རྣམས་ཀྱིས་སྐལ་ལྡན་གྱི། ། མི་རྣམས་ལ་ནི་སོ་སོ་ཡི། ། སྐལ་བ་ཇི་བཞིན་སྨིན་བྱས་ནས། ། རྒྱུད་དང་མན་ངག་སོ་སོར་གསུངས། ། དེ་དག་རྣམས་ལས་རབ་བརྒྱུད་ནས། ། མི་ཡི་ཡུལ་དུ་གསལ་བར་གྱུར། ། འདི་ཡི་དབྱེ་བ་དཔག་མེད་ཕྱིར། ། འདི་ཉིད་དོ་ཞེས་སུས་བརྗོད་སྤོབས། ། དེ་ལྟ་མོད་ཀྱི་བླ་མེད་ཚུལ༑  ༑ ཕལ་ཆེར་ནུབ་ཕྱོགས་ཨུ་རྒྱན་དུ། ། ཨིནྡྲ་བྷཱུ་ཏིས་གསལ་བར་བྱས། ། རྒྱུད་སྡེ་འོག་མ་ཕལ་ཆེ་བ། ། འཕགས་པའི་ཡུལ་གྱི་ཤར་ལྷོ་རུ། ། རབ་གསལ་ཟླ་བ་ཞེས་བྱ་བ། ། རྒྱལ་པོ་མཆོག་གིས་གསལ་བར་བྱས། ། ཙེ་ལུ་པ་ལ་སོགས་པ་ཡིས། ། ཤམྦྷ་ལ་ལ་སོགས་པ་རུ། ། འཕགས་པ་རྣམས་ལས་ཐོས་པའི་ཚུལ། ། ཀུན་ཏུ་གསལ་བར་བྱས་པའང་ཡོད། ། སེམས་ཅན་དཔག་མེད་གྲོལ་གྱུར་ཀྱང་། ། འཁོར་བ་འཕེལ་འགྲིབ་མེད་པ་ཅི། ། ཕྲི་དང་བསྣན་པ་འཕེལ་འགྲིབ་བཅས། ། ཚད་ལྡན་པ་ལ་འཐད་པ་སྟེ། ། སེམས་ཅན་གྲངས་ལ་ཚད་མེད་ཕྱིར། ། གྲོལ་བས་ཉུང་བར་ག་ལ་འགྱུར། ། སྲིད་པ་བར་དོ་བརྫུས་ཏེ་སྐྱེ། ། སྐྱེ་འགྱུར་ལས་ཀྱི་གཞན་དབང་སྟེ། ། དེ་ཡི་བག་ཆགས་སྔར་སད་ཕྱིར། ། གང་དུ་སྐྱེ་འགྱུར་བྱད་གཟུགས་ཅན། ། གལ་ཏེ་གང་ཟག་གཞན་གྱི་མཐུས། ། སྐྱེ་བ་ཡོངས་སུ་བསྒྱུར་བྱེད་ན། ། གང་དུ་བསྒྱུར་བ་དེ་གཟུགས་སུ། ། དེ་ཡང་ཡོངས་སུ་འགྱུར་བ་ཅན། ། དུས་ནི་ཕལ་ཆེར་ཞག་བདུན་ནོ། ། བདུན་ཕྲག་བདུན་པའང་ཡོད་ཅེས་གྲགས། ། ལས་ཀྱི་འཕེན་པ་དྲག་ཞན་གྱིས། ། མཚམས་མེད་པའང་འབྱུང་འགྱུར་ཞིང་། ། ལོ་དང་བསྐལ་པར་གནས་པར་བཤད། ། དེ་ཕྱིར་གཅིག་ཏུ་ངེས་པ་མེད། ། ཚེ་འདིའི་འཁྲི་བ་གཅོད་པའི་ཐབས། ། ཉམས་མྱོང་ལག་ལེན་ཇི་ལྟར་བདེ། །  སྡུག་བསྔལ་བ་ལ་སྡུག་བསྔལ་དང་། ། སྟོང་པ་ཉིད་ལ་སྟོང་ཉིད་དང་། ། བདེ་བ་ལ་ནི་བདེ་བའི་རྒྱུར། ། ཤེས་ན་ཚེ་འདིའི་འཁྲི་བ་ཅི། ། བཀའ་རྒྱུད་བླ་མའི་ཞབས་ཏོག་ཏུ། ། ཚུལ་ལུགས་ཇི་ལྟར་སྤྱད་ན་འགྱུར། ། ནུས་པ་ཡོད་ན་ཆོས་བཞིན་དུ། ། གཞན་དོན་བརྩོན་པས་བསྟན་པའི་རྒྱུན། ། གནས་པར་བྱེད་པ་བླ་མ་དང་། ། རྒྱལ་བ་མཉེས་བྱེད་དང་པོ་ཡིན༑  ༑ གཞན་དོན་སྒྲུབ་པའི་མཐུ་དམན་ན། ། སྒྲུབ་ལ་བརྩོན་པས་རང་དོན་ལ། ། གཞོལ་བ་མཉེས་བྱེད་གཉིས་པ་སྟེ། ། ཟང་ཟིང་མཆོད་པ་གསུམ་པ་ཡིན། ། དབེན་པར་ཉམས་ལེན་བྱེད་པ་དང་། ། འཆད་ཉན་བྱེད་པ་གང་ཁྱད་འཕགས། ། དང་པོ་སྒྲོ་འདོགས་གཅོད་པ་དང་། ། གཞན་དོན་བསྒྲུབ་ན་ཉན་བཤད་བྱ། ། ཕྱིས་ནས་རྟོགས་པ་བསྐྱེད་པ་དང་༑  ༑ རང་གི་དོན་ལ་སྒྲུབ་པ་མཆོགཁྱོད་དང་ཁྱོད་འདྲ་གང་ཡིན་པས། ། སྒྲུབ་ལ་ནན་ཏན་བྱ་བར་རིགས། ། བསམ་གཏན་བཟླས་སྒོམ་བྱ་བ་དང་། ། གཞུང་ལུགས་བལྟས་པ་བོགས་གང་ཆེ། ། དངོས་གཞི་བསམ་གཏན་བཟླས་བརྗོད་བརྩོན། ། སྐྱོ་དང་ཐེ་ཚོམ་བསལ་བ་དང་། ། དད་དང་ངེས་ཤེས་བསྐྱེད་པའི་ཕྱིར། ། བར་སྐབས་དག་ཏུ་གཞུང་ལུགས་བལྟ། ། མདོ་སོགས་ཁ་ཏོན་བྱེད་པ་དང་། ། སྔགས་ཀྱི་བཟླས་པའི་ཁྱད་པར་གང་། ། ཀློག་པ་དང་ནི་ཁ་ཏོན་བས། ། བཟླས་བརྗོད་ཕན་ཡོན་ཆེ་བར་གསུངས། ། རྩེ་གཅིག་སྒྲུབ་པ་བྱེད་པ་ལ། ། ལམ་མཆོག་བགྲོད་ཚུལ་གང་གིས་བདེ། ། དམ་ཚིག་སྡོམ་པའི་གཞི་བརྟན་ཞིང་༑  ༑ བསྐྱེད་པའི་རིམ་པ་མཉམ་གཞག་ནས། ། རྗེས་ཐོབ་བདག་གཞན་ལྷར་རིག་པས། ། ལོངས་སྤྱོད་པ་ཡི་མཆོད་པས་མཆོད། ། སྔགས་ཀྱིས་རྒྱལ་བའི་ཐུགས་བསྐུལ་ཞིང་། ། དགེ་ཀུན་གཞན་གྱི་དོན་དམིགས་ནས། ། སྨོན་ལམ་བཟང་པོས་ཡོངས་བསྒྱུར་ན། ། རྒྱ་ཆེན་སྒྲུབ་པའི་རིམ་པ་སྟེ། ། རང་སེམས་གདོད་ནས་རྣམ་དག་པ། ། བླ་མའི་ཐུགས་དང་གཉིས་མེད་པར། ། ཤེས་ན་རྟག་ཏུ་མཉམ་འཇོག་པ། ། ཟབ་མོ་བསྒྲུབ་པའི་རིམ་པ་ཡིན། ། ལུས་ལ་གནད་དུ་བསྣུན་པའི་ཐབས། ། ཤིན་ཏུ་ཟབ་མོ་ཡོད་མོད་ཀྱི། ། སྒྲུབ་པར་དཀའ་ཞིང་གེགས་མང་ཕྱིར། ། རེ་ཞིག་མོས་པ་ཙམ་དུ་བྱ། ། ལམ་ལ་འབད་པར་བྱེད་པའི་ཚེ། ། དགེ་སྦྱོར་ཁྲིགས་ཆགས་ཇི་ལྟར་བགྱི། ། ཐོ་རངས་རླུང་སེམས་དྭངས་པའི་ཕྱིར། ། ཟབ་མོ་ཏིང་འཛིན་བསྒོམ་པར་བྱ། ། ལངས་ནས་ཁྲུས་སོགས་སྔོན་འགྲོ་བས། ། ཡན་ལག་བདུན་པས་རྒྱུད་སྦྱངས་ནས། ། ཆོས་བཞིན་ཁ་ཟས་ལེགས་སྤྱད་དེ། ། ཉིན་པར་ཁ་ཏོན་བཟླས་བརྗོད་དང་། ། གཏོར་མ་ཆུ་སྦྱིན་ལ་སོགས་པ། ། གཙོ་བོར་ལུས་ངག་དགེ་སྦྱོར་བྱ། ། སྲོད་ལ་ཐུབ་པས་བདུད་བཏུལ་ཕྱིར། ། སྲུང་བའི་འཁོར་ལོ་བརྟན་བསྒོམས་ནས། ། རིམ་གཉིས་བཟླས་བཅས་སྔོན་འགྲོ་བས། ། མདུན་གྱི་ཏིང་འཛིན་དཀྱིལ་འཁོར་ལས། ། དབང་བསྐུར་རིན་ཆེན་བླང་བར་བྱ། ། ཉལ་བའི་རྣལ་འབྱོར་དང་འབྲེལ་བའི། ། འཆི་ཁ་མ་ཡི་གདམས་ངག་ནི། ། གཉིད་ལོག་ཚེ་ན་བསྒོམ་བྱ་ཞིང་། ། འདུན་པ་སྔོན་དུ་འགྲོ་བ་ཡིས། ། རྨི་ལམ་ནའང་ཆོས་རྣམས་ཀུན། ། རྨི་ལམ་ཉིད་དུ་ཤེས་བྱ་ཞིང་། ། དེ་ཡང་ལྷ་དང་བླ་མ་དང་། ། བདག་ཉིད་རྗེས་སུ་དྲན་པར་བྱ། ། སད་པའི་ཚེ་ན་འོད་གསལ་ལས། །ཟུང་འཇུག་ཆེན་པོར་ལྡང་བར་བྱ། ། དུས་རྣམས་ཀུན་ཏུ་བླ་མ་དང་། ། འབྲལ་མེད་ལམ་གྱི་སྙིང་པོ་ཡིན། ། ཉམས་སུ་བླང་བའི་རིམ་པ་འདིས། ། རྣལ་འབྱོར་དུས་ཀུན་འདའ་བར་བྱ། ། བསྐྱེད་རིམ་རྣམ་རྟོག་ཡིན་པས་ན། ། འཆིང་འགྱུར་བྱ་བ་ཇི་ལྟར་ལགས༑ ༑ བསྐྱེད་རིམ་རྟོག་པ་ཡིན་མོད་ཀྱི། ཁྱེའུས་ཁྱེའུ་འབྱིན་པ་བཞིན། ། རྟོག་པས་རྟོག་པ་སེལ་བའི་ཕྱིར། ། གྲོལ་བའི་ཐབས་ཀྱི་མཆོག་ཡིན་ནོ། ། རིག་པའི་དབང་ལྔ་དབང་རྫས་ལ། ། མཚོན་བྱ་སོ་སོ་ཇི་ལྟར་སྦྱོར། ། རིག་པའི་དབང་ལྔ་བསྐུར་བའི་རྗེས། ། ཡེ་ཤེས་ལྔ་ཡི་མཚོན་བྱེད་ཡིན། ། འདི་ཡི་རྒྱུ་མཚན་མང་ཡོད་ཀྱི། ། མདོར་བསྡུས་དེ་ཙམ་ཤེས་པར་གྱིས། ། རྒྱལ་བ་རིགས་ལྔར་གསུངས་པ་ནི། ། ལོངས་སྐུའམ་སྤྲུལ་སྐུ་གང་དུ་བཞེད། ། ཡེ་ཤེས་ལྔ་ནི་མཚོན་པའི་ཕྱིར། ། རིགས་ལྔ་མཆོག་ནི་སྤྲུལ་པ་སྟེ། ། གདུལ་བྱ་མཆོག་གི་ངོ་བོར་སྣང་། ། ལོངས་སྐུར་བཤད་པ་མཆོག་ལ་དགོངས་། ། རིགས་ལྔ་ཆོས་གོས་གཙུག་ཏོར་ཅན།  ། འདི་འདྲ་གསུངས་པ་བདོག་ལགས་སམ།  ། རིགས་ལྔ་དགེ་སྦྱོང་ཆ་ལུགས་སུ༑  ༑ དམ་པའི་གསུང་ལས་འབྱུང་བ་མཐོང་། ། ལུང་ལས་བཤད་པ་ངས་མ་མཐོང་༑  ༑ འོན་ཀྱང་དེ་ཉིད་བསྡུས་པ་ལས། ། སངས་རྒྱས་བྱང་ཆུབ་སེམས་དཔའ་རྣམས། ། ཇི་ལྟར་དགའ་བའི་སྐུ་དང་ནི། ། ཆ་ལུགས་ཅན་ཞེས་གསུངས་པའི་ཕྱིར། ། དགེ་སྦྱོང་ཚུལ་ལའང་འགལ་བ་མེད། ། དམ་པ་རིགས་བརྒྱའི་རྣམ་དབྱེ་ནི།  ། མདོར་སྡུས་དབྱེ་ལུགས་གང་གིས་བྱེད། ། སངས་རྒྱས་རིགས་ལྔ་རེ་རེ་ཡང་། ། ཡེ་ཤེས་ལྔ་ལྔའི་བདག་ཉིད་ཅན། ། ཡེ་ཤེས་རེ་རེ་གཞན་དོན་གྱིས། ། དབྱེ་ན་ཚད་མེད་བཞི་བཞི་པོ། ། དེ་ཕྱིར་དེ་དག་རིགས་རྣམས་བརྒྱ། ། འདི་ནི་འབྲས་བུའི་དབྱེ་བ་སྟེ། ། རྒྱུ་དང་ལམ་ཡང་འདིས་དཔྱད་བྱ། ། ཞི་བའི་ལྷ་ནི་བཞི་བཅུ་གཉིས། ཁྲོ་བོ་ལྔ་བཅུ་རྩ་བརྒྱད་ལ། ། དམ་པ་རིགས་བརྒྱ་ཡིན་ནོ་ཞེས། ། རྙིང་མ་བ་རྣམས་སྨྲས་མོད་ཀྱི། ། འཕགས་པའི་ཡུལ་ནས་བྱུང་བ་ཡི། ། རྒྱུད་སྡེ་རྣམས་ལ་དེ་མ་གྲགས། ། རྒྱལ་བའི་རྣམ་འཕྲུལ་གཅིག་ཉིད་ལ། ། ལྷ་རྣམས་དངོས་གྲུབ་ཉེ་རིང་ཅི། ། རྒྱལ་བའི་རྣམ་འཕྲུལ་གཅིག་ཉིད་ལ། ། རྣམ་པའི་རྟེན་ཅིང་འབྲེལ་འབྱུང་དང་། ། སྒྲུབ་པོའི་ལས་ཀྱི་དངོས་གྲུབ་ལ། ། ཉེ་རིང་འབྱུང་ཞིང་དེ་ཡང་ནི། ། ཐུན་མོང་ལྷ་ལ་སྒྲོལ་མ་དང་། ། ཐུན་མོང་མིན་ལ་བདེ་བའི་མཆོག། ཤིན་ཏུ་བསྒྲུབ་ཐག་ཉེའོ་ཞེས། ། བླ་མ་མཆོག་གི་གསུང་ལས་བྱུང་། ། སྒྲོལ་མ་ལྟ་བུའི་སྒོམ་བཟླས་དང་། ། བདེ་དགྱེས་དངོས་གྲུབ་ཁྱད་པར་ཅི། ། སྒྲོལ་མ་ལ་སོགས་ཐུན་མོང་གི། དངོས་གྲུབ་སྒྲུབ་པའི་ལྷ་རུ་གསུངས། ། དགེས་རྡོར་བདེ་མཆོག་ལ་སོགས་པ༑  ༑ མཆོག་གི་གོ་འཕང་ཐོབ་བྱེད་ཡིན། ། ཕྱག་མཚན་བརྒྱད་ནི་དབང་ཕྱུག་བརྒྱད།  ། དེ་བརྒྱད་ངོས་འཛིན་ཇི་ལྟར་ལགས། ། དབང་ཕྱུག་བརྒྱད་ནི་ཟླ་གྲགས་ཀྱིས། ། རྣམ་གཞག་གཞན་དུ་བཤད་མོད་ཀྱི། ། ཕྱག་མཚན་བརྒྱད་ཀྱི་དག་པ་ནི། ། མི་ཐུབ་ཟླ་བའི་ཞལ་སྔ་ནས། ། ས་ནི་དང་པོ་ནོར་སྦྱིན་མཐའ། ། ཞེས་གསུངས་དོན་ནི་འབྱུང་བཞི་དང་༑  ༑ ཉི་ཟླ་ཚེ་དང་ནོར་རྣམས་ལ། ། དབང་བསྒྱུར་བརྒྱད་ནི་དབང་ཕྱུག་གོ། བདག་གནས་རྣལ་འབྱོར་གསུམ་གསུངས་པའི། ། བདག་དང་རྣལ་འབྱོར་ཁྱད་པར་གང་། ། བདག་གནས་རྣལ་འབྱོར་གསུམ་གསུངས་པ། ། བདག་ནི་སྒྲུབ་པོ་ཉིད་ཡིན་ཏེ། ། རྣལ་འབྱོར་ཏིང་འཛིན་ཉིད་དུ་འདོད། ། ཏིང་འཛིན་བསྐྱེད་པའི་གེགས་བསལ་ཕྱིར། ། རྣལ་འབྱོར་བསྲུང་བར་གསུངས་པ་ཡིན། ། གནས་ནི་གང་དུ་བསྒྲུབ་པའི་ཡུལ། ། ལྷ་ཡི་དམིགས་པ་མི་གསལ་ན། ། ཐབས་ཚུལ་གང་གིས་གསལ་བ་ཡིན། ། ལྷ་ཡི་དམིགས་པ་གསལ་བའི་ཐབས། ། སྤྱན་སོགས་སྐུ་ཡི་ཆ་ཤས་ལ། ། གོམས་པར་བྱས་ནས་སློབ་པ་དང་། ། བྲིས་པ་ལ་སོགས་མེ་ལོང་ལ། ། ཤར་བའི་གཟུགས་བརྙན་ལ་དམིགས་ཏེ། ། དེ་དང་འདྲ་བར་སྒོམ་པ་ཡིན། ། རིམ་གྱིས་དམིགས་པ་གསལ་བར་འགྱུར། ། རྒྱས་པར་གཞན་ལས་ཤེས་པར་གྱིས། ། དབེན་པར་སྐྱོ་བ་སྐྱེ་པ་ན། ། ཚུལ་ལུགས་ཇི་ལྟར་སྤྱད་པར་བགྱི། ། སྙིང་རྗེ་བདེ་བ་སྒོམ་པ་དང་། ཁ་ན་མ་ཐོ་མེད་པ་ཡི། ། འདོད་པའི་ཡོན་ཏན་སྤྱོད་པ་དང་། ། ཆོས་ཀྱི་གཏམ་དང་མདོ་སོགས་ལ། ། བལྟ་བས་སྐྱོ་བ་བསལ་བར་བྱ། ། ཇི་ལྟར་འོས་པའང་རང་གིས་དཔྱད། ། ནད་དང་ཟུག་རྔུས་ཉེན་པ་ལ། ། གཉེན་པོ་ཉམས་ལེན་ཇི་ལྟར་ཡིན། ། ནད་དང་ཟུག་རྔུ་གློ་བུར་གྱི། ། ཉོན་མོངས་རྣམས་ཀྱི་གཉེན་པོར་ནི། ། སྟོང་ཉིད་ཏིང་འཛིན་མཆོག་ཡིན་ཞེས། ། ལྷག་བསམ་བསྟན་པའི་མདོ་ལས་གསུངས། ། འཆི་བས་འཇིགས་པའི་རྟགས་བྱུང་ན། ། ཉམས་ལེན་ཚུལ་ལུགས་གང་གིས་བདེ། ། རང་ལུས་ལྷ་ཡི་གྲོང་ཁྱེར་ནས། ། བླ་མ་རིགས་ཀྱི་བདག་པོ་ཡི། ། སྐུ་ཡི་གཞལ་ཡས་ཡིད་འོང་བར། ། སྙྀང་པོ་ཆུ་སྐྱེས་གདན་སྟེང་དུ། ། གློག་གི་ཚུལ་གྱིས་རབ་འཇུག་ཅིང་། ། དབྱིངས་ལས་ཡེ་ཤེས་ཇི་བཞིན་དུ། ། སྐར་མདའི་ཚུལ་གྱིས་འདྲེས་གྱུར་ནས། ། མི་རྟོག་ངང་ལ་མཉམ་འཇོག་པ། ། དུས་རྣམས་ཀུན་ཏུ་བསྒོམ་པར་བྱ། ། གོམས་ནས་ཉིང་མཚམས་སྦྱོར་ཚེ་ཙ༷མ། ། འདི་ཡི་༷ཤེས་པ་འཆི་བ་དང་། ། གཤིན་རྗེའི་འཇིགས་པ་གྱི་ན་ཡིན། ། ཐེག་པ་དམན་ལ་ཞུགས་པ་ཡིས། ། སངས་རྒྱས་གེགས་སུ་རྟག་འགྱུར་རམ། ། ཐེག་པ་ཆེ་ལས་བློ་ལོག་ནས། ། ཐེག་དམན་ཁོ་ནར་ཞུགས་གྱུར་ན། ། ཇི་སྲིད་དེ་ལས་མ་ལོག་པ༑  ༑ དེ་སྲིད་དེ་ཡི་གེགས་སུ་འགྱུར། ། མཐར་ཐུག་འཕགས་པ་གཉིས་ཀ་ཡང་། ། སངས་རྒྱས་ཉིད་དུ་འགྱུར་རོ་ཞེས། ། དམ་ཆོས་པདྨ་དཀར་ལ་སོགས། ། ངེས་པའི་དོན་གྱི་མདོ་ལས་འབྱུང་། ། སོ་སོ་ཐར་པའི་སྡོམ་པ་སོགས། ། ཐེག་ཆེན་ལམ་གྱི་ཡན་ལག་ཏུ། ། བྱེད་ན་དེ་ཡི་གྲོགས་སུ་འགྱུར། ། ཕལ་ཆེར་ཀུན་སློང་དབང་ཡིན་ནོ༑  ༑ དམིགས་མེད་སྙིང་རྗེ་ཆེན་པོ་དེ། ། དུས་ཚོད་གང་ལ་སྐྱེ་བར་འགྱུར། ། དམིགས་མེད་སྙིང་རྗེ་མཚན་ཉིད་པ། ། རབ་དགའི་ས་ལ་སྐྱེ་བར་བཤད། ། ཆ་མཐུན་ད་ལྟ་འབྱུང་བའང་སྲིད༑ ༑མཐར་ཕྱིན་སངས་རྒྱས་འབའ་ཞིག་ལགས། ། རྒྱལ་བའི་སྐུ་གསུམ་རྣམ་གཞག་ཇི་ལྟར་བསྡུ། ། དམིགས་མེད་སྙིང་རྗེ་ཇི་ལྟར་བཞེད་པ་ལགས། ། ཆོས་སྐུ་རྒྱལ་བའི་རང་བཞིན་ཏེ། ། ལོངས་སྐུ་ཚོགས་གཉིས་རྫོགས་པའི་འབྲས། ། སྤྲུལ་སྐུ་དེ་ཡི་རྣམ་འཕྲུལ་ཡིན། ། མི་འདྲའི་རྣམ་གཞག་བཤད་པ་མང་། ། ཚུལ་ཁྲིམས་བྱང་སེམས་དམ་ཚིག་གསུམ། ། གཞི་ཡིན་ཕྱིར་ན་བརྟན་པར་བྱ། ། དད་དང་སྙིང་རྗེ་སྨོན་པ་གསུམ། ། སྔོན་འགྲོ་ཡིན་ཕྱིར་སྔོན་དུ་྄བསྒོམ། ། ལྷ་དང་བླ་མ་རང་རིགས་གསུམ། ། དངོས་གཞི་ཡིན་ཕྱིར་མཉམ་པར་བཞག། བསྔོ་བ་སྨོན་ལམ་རྗེས་དྲན་གསུམ། ། མཇུག་སྡུད་ཡིན་ཕྱིར་མཇུག་ཏུ་བྱ། ། སྒྱུ་མ་སྟོང་ཉིད་ཟུང་འཇུག་གསུམ། ཁྱབ་བྱེད་ཡིན་ཕྱིར་ཀུན་རྒྱས་གདབ། ། གསུམ་ཚན་ལྔ་རུ་སྤེལ་བ་ཡི། ། ཆོས་ཚུལ་བཅུ་དང་ལྔ་ཕྲག་གཅིག། རྗེས་སུ་སློབ་པའི་གང་ཟག་ལ། ། ནོར་གྱི་སྙིང་པོ་བྱིན་པ་ཡིན། ། དེ་ལྟར་ཁྱེད་ཀྱིས་གང་ལ་དྲིས་པའི་ལན། ། དྲི་མེད་ལུང་གི་ཚུལ་བཞིན་བཤད་པ་ཡི། ། དགེ་བ་གང་དེས་འགྲོ་བ་མ་ལུས་པ། ། ཆོས་ཀྱི་རྒྱལ་པོའི་གོ་འཕང་ཐོབ་པར་ཤོག། འདན་གྱི་ཡུལ་དུ་སྐྱེས་པའི་བློ་གསལ་བའི་དགེ་སྦྱོང་དབང་ཕྱུག་འབུམ་ཞེས་བྱ་བས་དྲིས་པ་ལ༑ འཕགས་པས་ལན་དུ་བཏབ་པའི་རབ་ཏུ་བྱེད་པ་ཤིང་ཕོ་བྱི་བའི་ལོ། སྟོན་ཟླ་ར་བའི་ཚེས་ཉི་ཤུ་གཅིག་ལ་མཚལ་མདོར་སྦྱར་བའི་ཡི་གེ་པ་ནི་ཨ་ཙ་རའོ། ། འདིར་གསང་སྔགས་ཀྱི་ཚུལ་གཙོ་ཆེར་འབྱུང་བས། དབང་མ་ཐོབ་པ་ལ་བསྟན་པར་མི་བྱའོ། ། རྟག་ཆད་འཁྱོག་པོའི་ལམ་ལ་མི་གཟིགས་ཤིང་། ། འཆད་རྩོད་རྩོམ་པའི་ཁུར་གྱིས་ངལ་བ་སྤངས། ། མི་ཤེས་འདམ་བུའི་ཚལ་རྣམས་རླག་བྱེད་པའི། ། རྣམ་དཔྱོད་གཉིས་འཐུང་དབང་པོ